Fl-aħħar xhur l-Ewropa theżżet b'każ fejn banek rinomati u ta' ċerta saħħa kienu implikati f'ċirkostanzi serji ta' ħasil ta' flus. L-allegazzjonijiet huma li dawn huma flus maħmuġa mir-Russja li qed jinħaslu f'banek magħrufin fil-Punent, tant li narawhom b'mod evidenti u ma' kullimkien kull meta nagħmlu xi żjara f'xi post jew ieħor tal-kontinent. L-iskema saret magħrufa bħala Troika Laundromat. Kien l-Organized Crime and Corruption Reporting Project (OCCRP) li rrapporta b'mod estensiv dwar dawn il-każi. L-investigazzjonijiet jifirxu mill-Istati Uniti, sar-Renju Unit u l-pajjiżi Nordiċi fl-Ewropa. Anke jekk dawn huma każi ta' kobor fejn il-flejjes involuti huma enormi, f'dan l-istadju hija l-midja l-iktar li qed tirrapporta dwarhom. Istituzzjonijiet fejn ipoġġu l-politiċi donnhom qed joqogħdu lura u attenti li ma jiħdux xi passi jew jitkellmu wisq dwarhom bil-biża' li jaffettwaw l-ekonomija ta' xi pajjiż jew ieħor. Dan għax l-ismijiet involuti huma kbar. Għalkemm wieħed irid jimmarka li l-banek iddefendew il-pożizzjoni tagħhom f'ħafna każi, u f'oħrajn qalu li qed jinvestigaw. Is-sit rinomat Bloomberg immarka liema huma l-banek involuti. L-ikbar bank tad-Danimarka, Danske Bank, ammetta f'Settembru li għadda li l-maġġoranza ta' 230 biljun dollaru li nħarġu mill-fergħa Estonjana tiegħu bejn l-2007 u l-2015 kienu probabbilment suspettużi fl-oriġini tagħhom. Il-persuna li ssellfet il-flus qed tiġi investigata mid-Dipartiment tal-Ġustizzja tal-Istati Uniti kif ukoll mill-awtoritajiet Daniżi, Estonjani, Ingliżi u anke Franċiżi. Marbut ma' dan hemm id-Deutsche Bank li jingħad li bejn l-2003 u l-2017 għaddew minnu madwar 889 miljun dollaru għal dawk magħrufa bħala Troika Laundromat. Dawn mhumiex l-uniċi banek kbar li qed jiġu akkużati b'dawn l-allegazzjonijiet serjissimi. Stazzjon Żvediż żvela li kważi 6 biljun dollaru Amerikan infirxu fi tranżazzjonijiet suspettużi bejn Danske Bank u Swedbank bejn l-2007 u l-2015. Dan wassal biex il-Bank Żvediż ġie kompliċi fl-iskandlu tad-Danske Bank ta' madwar 230 biljun dollaru. Il-bank qed jiġi investigat mill-awtoritajiet superviżorji finanzjarji tal-Iżvezja u l-Estonja. Rapporti fil-Finlandja żvelaw li Nordea Bank, l-ikbar bank Nordiku, għadda madwar 700 miljun ewro fi flus potenzjalment maħmuġa, b'fondi li joriġinaw minn bank Litwan fejn dan tal-aħħar eventwalment falla u ġew trasferiti għall-kumpaniji fil-Panama u l-British Virgin Islands. L-investitur Bill Browder ilmenta mal-awtoritajiet Nordiċi f'Ottubru li għadda fejn sostna li 405 miljun dollaru nħarġu mill-bank b'mod suspettuż. L-Iżvezja ddeċidiet li mhix se tkun qed tinvestiga dwar dan, iżda l-Finlandja għadha trid tiċċara l-pożizzjoni tagħha. F'sitwazzjoni separata iżda marbuta wkoll mal-istess skandlu ta' flejjes li joriġinaw mir-Russja, gazzetti Olandiżi rrapportaw li l-Bank Olandiż ING kien konxju mill-involviment potenzjali fil-ħasil ta' flus ta' wieħed mill-klijenti tiegħu fil-fergħa ta' Moska. Dawn l-allegazzjonijiet ħarġu ftit xhur wara li min issellef, ħallas multa ta' 875 miljun dollaru relatata mar-reat. Mijiet ta' miljuni ta' ewro għaddew mill-fergħa ta’ Moska tal-bank bħala parti minn skema ta’ ħasil ta’ flus. Bejn l-2005 u l-2012, aktar minn 500 trasferiment ta’ fondi li jammontaw għal madwar 150 miljun dollaru ntbagħtu f’Ġinevra. Dan dejjem, skont rapporti tal-gazzetta Tages-Anzeiger. Il-gazzetta qalet li l-kontijiet kienu rreġistrati taħt ħames kumpaniji, kollha jiffurmaw mill-istess eżekuttiv. Bank ieħor li ssemma hu l-Credit Agricole SA li hu bbażat f’Ġinevra. Bejn l-2005 u l-2012 kien hemm mal-500 trasferiment ta’ fondi marbuta ma’ dak li sar magħruf bħala Troika Laundromat. Il-Bank qal li jirrispetta r-regoli marbuta mal-ħasil ta’ flus, iżda oħrajn isostnu li qatt ma spjega l-aġir tiegħu. Mil-Litwanja jissemma l-bank Ukio Bankas, li biex jingħaddew 10 miljuni fi tliet snin intużaw kontijiet magħrufa bħala correspondent accounts fl-ING Belgium, KBC u l-BNP Parisbas Fortis. Bank ieħor fl-Awstrija li huwa fost l-ikbar banek barranin li jsellfu fir-Russja huwa r-Raiffeisen Bank International u dan jissemma b’rabta ma’ trasferiment ta’ 634 miljun dollaru Amerikan. L-akkuża hawn hi li l-bank injora sinjali marbuta ma’ ħasil ta’ flus u l-bank nieda investigazzjoni interna. 190 miljun ewro mxew mill-Bank Olandiż ABN Amro u madwar 43 miljun dollaru ssemmew bħala ħlas li daħlu fil-kont ta’ Olandiz li bena żewġ jottijiet għal senatur Russu. Jingħad li anke dawn il-flus ġew minn każi marbuta mal-iskema ta’ ħasil ta’ flus. U t-Turkija ssemmiet b’rabta mal-bank Garanti. Ukoll fergħa ta’ bank Olandiz. Hawn kienu trasferiti 200 miljun ewro li ġew minn banek Litwani wkoll fiċ-ċentru tal-famuż Troika Laundromat.